Komisjoni määrus (EMÜ) nr 797/80,

31. märts 1980,

millega kohandatakse eelnevalt kindlaksmääratud ekspordimakse ja -toetusi suhkrusektoris

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 19. detsembri 1974. aasta määrust (EMÜ) nr 3330/74 suhkruturu ühise korralduse kohta, [1] viimati muudetud määrusega (EMÜ) nr 1396/78, [2] eriti selle artikli 17 lõiget 5, artikli 19 lõiget 2 ja artikli 19 lõiget 4,

ning arvestades, et:

nõukogu 18. juuni 1968. aasta määruse (EMÜ) nr 766/68 (milles on kehtestatud suhkru eksporditoetuste andmise üldeeskirjad, [3] viimati muudetud määrusega (EMÜ) nr 1439/76 [4]) artiklis 12 sätestatakse, et kui:

- eksporditoetuse eelneva kindlaksmääramisega ekspordilitsentsi taotluse esitamise päeva või

- pakkumismenetluse teel toetuse kindlaksmääramise korral pakkumiste esitamise tähtpäeva

ja ekspordi kuupäeva vahel muutuvad määrusega (EMÜ) nr 3330/74 kindlaksmääratud suhkru ja melassi hinnad, võib sätestada toetuse summa kohandamise;

vastavalt komisjoni 5. märtsi 1980. aasta määrusele (EMÜ) nr 561/80, mis käsitleb alalist pakkumismenetlust valge suhkru ekspordimaksude ja/või eksporditoetuste määramiseks, [5] võib ekspordimakse ka eelnevalt kindlaks määrata; seetõttu on kohane laiendada nendele maksudele määruse (EMÜ) nr 766/68 artiklis 12 ettenähtud võimalust;

võib eeldada, et 1. juulist 1980 tõusevad suhkru hinnad ja laomaksu määr ning teatavat arvu ekspordilitsentse, mille saamiseks esitati taotlus enne seda kuupäeva ja milles määrati eelnevalt kindlaks eksporditoetus või -maks, ei kasutata enne selle kuupäeva möödumist; selgub, et eksportijad ei suuda tagada suhkrutarneid 1. juulil 1980 või hiljem jooksval majandusaastal kohaldatavate hindadega; seetõttu on asjakohane kasutada võimalust enne 1. juulit 1980 kinnitatud eksporditoetuste ja -maksude kohandamiseks ekspordi suhtes, mille kohta täideti tolliformaalsused pärast nimetatud kuupäeva; see kohandamine tuleks arvutada vastavalt 1979/80. majandusaastal ja 1980/81. majandusaastal kehtivate asjaomase laomaksu võrra suurendatud suhkru sekkumishindade erinevusele;

nõukogu 12. detsembri 1972. aasta määruse (EMÜ) nr 2682/72 (millega kehtestatakse eksporditoetuste andmise üldreeglid teatavatele asutamislepingu II lisaga hõlmamata kaupadena eksporditavatele põllumajandussaadustele ja -toodetele ningnende toetuste summade kindlaksmääramise kriteeriumid, [6] viimati muudetud määrusega (EMÜ) nr 707/78 [7]) artikli 5 lõike 2 kolmandas lõigus sätestatakse, et eelnevalt kindlaksmääratud toetuse määra kohandatakse vastavalt samadele eeskirjadele, mida kohaldatakse töötlemata kujul eksporditud põhisaaduste toetuste eelneva kindlaksmääramise suhtes; seetõttu on sel juhul asjakohane ette näha vastav kohandamine;

käesoleva määrusega ettenähtud meetmed on kooskõlas suhkruturu korralduskomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

1. Kui määruse (EMÜ) nr 766/68 artiklis 12 sätestatud tingimused on täidetud, kohandatakse asjaomase poole taotlusel 1. juulil 1980 või pärast seda eksporditud käesoleva määruse lisas loetletud toodete suhtes eksporditoetusi ja -makse, mis on enne kõnealust kuupäeva eelnevalt kindlaks määratud, vastavalt lõikele 2.

2. Lõikes 1 osutatud kohandamiseks suurendatakse eksporditoetust ja vähendatakse ekspordimaksu kõnealuse toote puhul 1. juulil 1980 suurima ületootmisega alal kohaldatud sekkumishinna ja samal alal 30. juunil 1980 kohaldatud sekkumishinna vahe võrra väljendatuna eküüdes 100 kilogrammi kohta.

Eelmises lõigus nimetatud erinevuste arvutamiseks lisatakse kõnealustele sekkumishindadele määruse (EMÜ) nr 3330/74 artikli 8 lõike 1 kolmanda lõigu alapunktis a osutatud asjakohane laomaks.

Kui toorsuhkru saagis erineb nõukogu määruses (EMÜ) nr 431/68 [8] määratletud standardkvaliteedist, muudetakse kohanduse määra vastavalt määruse (EMÜ) nr 837/68 [9] artiklile 2.

Artikkel 2

Artikli 1 sätteid kohaldatakse ka käesoleva määruse lisas loetletud toodete suhtes, mis on eksporditud määruse (EMÜ) nr 2682/72 lisades loetletud kaupadena.

Artikkel 3

Käesolev määrus jõustub kolmandal päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. juulist 1980.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 31. märts 1980

Komisjoni nimel

asepresident

Finn Gundelach

[1] EÜT L 359, 31.12.1974, lk 1.

[2] EÜT L 170, 28.3.1978, lk 1.

[3] EÜT L 143, 25.6.1968, lk 6.

[4] EÜT L 167, 26.6.1976, lk 13.

[5] EÜT L 61, 6.3.1980, lk 18.

[6] EÜT L 289, 27.12.1972, lk 13.

[7] EÜT L 94, 8.4.1978, lk 7.

[8] EÜT L 89, 10.4.1968, lk 3.

[9] EÜT L 151, 30.6.1968, lk 42.

--------------------------------------------------

LISA

Ühise tollitariifistiku rubriigi nr | Kirjeldus |

17.01 | Peedisuhkur ja roosuhkur tahkel kujul: A.Valge suhkur; maitse- või värvainelisandiga suhkurB.Toorsuhkur:a)Kristalliseerunud suhkurb)Muu |

--------------------------------------------------